Predkladacia správa

Návrh nariadenia vlády Slovenskej republiky, ktorým sa vykonávajú niektoré ustanovenia zákona č. 184/1999 Z. z. o používaní jazykov národnostných menšín v znení neskorších predpisov, sa predkladá na rokovanie vlády Slovenskej republiky z iniciatívy podpredsedu vlády Slovenskej republiky pre ľudské práva a národnostné menšiny, ktorý podľa § 1 ods. 4 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov usmerňuje a koordinuje plnenie úloh v oblasti ľudských práv, práv národnostných menšín, rovnakého zaobchádzania a rodovej rovnosti. Návrh nariadenia vlády bol vypracovaný na základe rokovaní s ústrednými orgánmi štátnej správy o príprave na vykonávanie novelizovaného zákona a na základe podnetov orgánov verejnej správy z oblasti aplikácie zákona č. 184/1999 Z. z. o používaní jazykov národnostných menšín v znení neskorších predpisov (ďalej len „zákon“).
Potreba prijatia predkladaného návrhu nariadenia vlády vládou Slovenskej republiky vyplýva z nevyhnutnosti zjednotenia úpravy niektorých podrobností zákona. Návrh nariadenia vlády vytvára podmienky na efektívne a hospodársky výhodnejšie vykonanie zákona. Zjednotením pravidiel aplikácie sa zefektívni chod verejnej správy a uľahčí sa vybavovanie vecí v úradnom styku.
Predkladaný návrh nariadenia vlády nebude mať žiadny bezprostredný vplyv na rozpočet verejnej správy, na sociálne prostredie, na podnikateľské prostredie, na životné prostredie a ani na informatizáciu spoločnosti.
Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými predpismi a medzinárodnými zmluvami, ktorými je Slovenská republika viazaná.
Predložený návrh nariadenia vlády bol predmetom pripomienkového konania, ktorého výsledky sú vo vyhodnotení pripomienkového konania.
Návrh nariadenia vlády sa nepredkladá na vnútrokomunitárne pripomienkové konanie.
Návrh nariadenia vlády bol prerokovaný Výborom pre národnostné menšiny a etnické skupiny a Radou vlády Slovenskej republiky pre ľudské práva, národnostné menšiny a rodovú rovnosť, ktoré vyslovili súhlas s materiálom a odporučili ho vláde Slovenskej republiky schváliť (uznesenie č. 3 Výboru pre národnostné menšiny a etnické skupiny z 19. septembra 2011 a uznesenie č. 23 Rady vlády Slovenskej republiky pre ľudské práva, národnostné menšiny a rodovú rovnosť z 27 septembra 2011).
Návrh nariadenia vlády bol 06.12.2011 predmetom rokovania Legislatívnej rady vlády Slovenskej republiky, ktorá odporučila ho vláde Slovenskej republiky schváliť po zapracovaní jej pripomienok. Návrh nariadenia vlády sa predkladá na rokovanie vlády Slovenskej republiky bez rozporov.